Document ID: /fineweb-2-swissfilter-quality_10-filterrobots/filtered/01521.jsonl.gz/16

2 min
BarcelonaEl resultat del 23-J i les negociacions per la investidura de Pedro Sánchez han provocat fets que fins fa poc semblaven una quimera. El primer que JxCat, que havia vilipendiat l'estratègia negociadora d'ERC amb el govern espanyol, hagi canviat d'opinió i explori ara una entesa amb el PSOE vinculada a l'amnistia i l'autodeterminació. La segona, que els socialistes, almenys els que manen avui dia al partit, hagin abandonat el seu enrocament respecte a l'amnistia. S'ha generat, doncs, una relació de dependència mútua –encara molt lluny de consolidar-se– que per a l'artista urbà TVBoy recorda a la que tenien el 1979 l'URSS i la RDA. El Parc de les Glòries és testimoni aquest divendres de la seva obra: Pedro Sánchez, a l'estil del líder soviètic Leonid Brézhnev, i Carles Puigdemont, com si fos el president de la República Democràtica Alemanya Erich Honecker fent-se un petó a la boca.
A diferència d'aquell històric petó del 1979 –plasmat a les restes del mur de Berlín a partir del 1990 en l'obra del pintor rus Dimitri Vrubel–, no hi ha constància que Sánchez i Puigdemont s'hagin saludat mai amb tanta efusivitat, malgrat que hi va haver algun moment anys enrere en què van arribar a tenir una relació cordial, trencada per tot el que s'han dit l'un a l'altre des del 2017. Ara, tots els ulls a l'Estat passen per la capacitat negociadora de tots dos i els seus equips, sense un acord encara a la vista. Per cert, que TVBoy ha acompanyat la seva obra del mateix text que apareix en el mural alemany: "Déu meu, ajuda’m a sobreviure a aquest amor mortal".
TVBoy s'ha especialitzat darrerament a pintar murals polèmics al Parc de les Glòries. Ara fa uns dies en va presentar un plasmant el petó que l'encara president de la Federació Espanyola de Futbol, Luis Rubiales, va fer a la futbolista Jennifer Hermoso, durant el lliurament de premis del mundial en què la selecció espanyola es va emportar la victòria. En aquell mural, a la samarreta d'Hermoso se li llegia la paraula "Respect" com a crítica a l'actitud de Rubiales.
El petó Brézhnev-Honecker, de fet, ha tingut centenars de rèpliques arreu del món. A Catalunya, no fa gaire que va ser el Primavera Sound qui va abraçar la polèmica amb un petó entre Ada Colau, llavors alcaldessa de Barcelona, i la presidenta de la Comunitat de Madrid, Isabel Díaz Ayuso. Al cap d'uns dies el mateix Primavera Sound el va substituir per un altre mural similar, reproduint un petó entre Pep Guardiola i Xosé Mourinho.